গ্রামীণ ব্যবস্থাপণা বা রুরাল ম্যানেজমেন্টে স্বপ্নিলের আগ্রহ তুঙ্গে ওঠে যখন সে দেখে সমাজসেবা মূলক সংস্থাগুলিতে প্রযুক্তির ব্যবহার প্রায় নেই বললেই চলে। এর অবশ্য কারণও ছিল। হাতের কাছে প্রযুক্তির ব্যবহার জানা লোক নেই। তাছাড়া অধিকাংশ জায়গা অত্যন্ত পিছিয়ে পড়া এলাকায়। যদিও কাজের বহর কম নয়। যদি তুলনামূলক দৃষ্টিতে দেখা যায়, শহুরে এলাকায় যে ধরনের কাজ করতে গুগল ড্রাইভ বা ড্রপ বক্সের সাহায্য নেওয়া হয়, সেই একই কাজ এখানে হচ্ছে হাতে লিখে। এই ঘাটতি মেটাতে তৎপর হলেন দুই বন্ধু। নজর দেওয়া হল লোকাল সোর্স সফটওয়্যারকে ব্যবহার করে ডেটা কালেকশনে। যার ফলে কাগজের ব্যবহার কমিয়ে খরচ কমবে। সেটাই হল যা তাঁরা চেয়েছিলেন। কিন্তু দেখা গেল এই ধরনের ছোট প্রকল্পে কাজ করে তাঁদের যা রোজগার হচ্ছে তাতে সাংসারিক প্রয়োজন মিটছে না। দুজনেই চাকরি নিলেন। কিন্তু অবসর সময়ে এটাকে তাঁরা চালিয়ে যাবেন বলেই মনস্থির করে ফেললেন। সুনন্দন যোগ দিলেন একটি এনজিও-তে। আর চাকরি করতে স্বপ্নিল গেলেন দুবাই। কিন্তু তিন-চার মাস কাজ করার পরে তাঁরা নিজেরাই নিজেদের কাছে প্রশ্ন করতে শুরু করে দিলেন। এ তাঁরা কী করছেন, কেনই বা করছেন। দুই বন্ধু সিদ্ধান্ত নিলেন তাঁরা ধওয়ানি রুরাল ইনফর্মেশন সিস্টেমস চালু করবেন। কিন্তু চাকরি ছাড়বেন না। চাকরি করার পাশাপাশিই এটা তাঁরা করবেন। সেভাবেই এগোতে থাকলেন তাঁরা। কিন্তু তাতেও ব্যাপারটা যেন ঠিক দাঁড়াচ্ছিল না। কেউ-কেউ তাঁদের পরামর্শ দিলেন, যদি কিছু করতেই হয় তাহলে চাকরিবাকরি ছেড়ে এই কাজেই সম্পূর্ণ মনোনিবেশ করা উচিত। মাস কয়েক পরে দুবাই থেকে ফিরে বেরিয়ে পড়লেন স্বপ্নিল। সুনন্দনকে সঙ্গী করে বোঝার চেষ্টা করলেন ভারতে সামাজিক ক্ষেত্রে কাজের সুযোগ কতটা রয়েছে। কথা বললেন বহু এনজিও, এনপিও, অনুদানকারীদের সঙ্গে।